
Izmenjava znanja in prenos informacij s področja intervencije kmetijsko okoljsko podnebna plačila in lokalne pasme in sorte (KOPOP in/ali LOPS) za leto 2024

Za vsebino je odgovorna Kmetijsko gozdarska zbornica Slovenije. Organ upravljanja, določen za izvajanje Skupni strateški načrt 2023-2027 je Ministrstvo za kmetijstvo, gozdarstvo in prehrano.

[bookmark: _Toc186707596]Poljedelstvo in vrtnarstvo

Slušateljem  smo predstavili  vrste izzivov, ki jih prinašajo vremenske spremembe (suša, erozija, povodenj, pozeba, ekstremi padavin in temperatur, toča, požari)  ter svetovali različne tehnološke  metode za večjo odpornost pridelave na njivah. Predstavili smo ukrepe v okviru aktualne kmetijske politike, programa razvoja podeželja, ki podpirajo kmetije pri reševanju izzivov v kmetijstvu. Glavni poudarek smo namenili vlogi tal in tehnološkim ukrepom za dvig zalog ogljika v tleh, ki so: povečanje vsebnosti talne organske snovi, ohranjanje in izboljšanje biotske raznovrstnosti tal, preprečevanje in zmanjševanje zbitosti tal, zmanjševanje intenzivnosti obdelave tal, preprečevanje in zmanjševanje onesnaženja tal z rabo FFS in mineralnih gnojil, izboljšano upravljanje z vlago v tleh in zmanjševanje erozije tal. Slušateljem smo ponovno predlagali praktični model izvajanja ohranitvenega kmetijstva, ki zajeme rešitve za vrsto izzivov. V predstavitvi smo poljedelcem izpostavili kolobarjenje, ki vključuje dosevke in puščanje rastlinskih ostankov na njivah za doseganje pozitivne humusne bilance. Predstavili smo rezultate EIP projektov AT MOBIL in Dosevki-nadomeščanje dušika, ki so osvetlili pomen pravilnega gnojenja in možnosti za zmanjševanje rabe dušičnih mineralnih gnojil v primeru vključevanja dosevkov iz družine metuljnic in podali rešitve k izvajanju ogljičnega kmetovanja.
V naslednjih korakih smo predstavili pozitivne izkušnje za koriščenje kakovostnih vodnih virov za  implementacijo namakalnih sistemov v prostor ter izbira optimalnih načinov namakanja za posamezne kmetijske kulture, s poudarkom na vrtninah in jagodičju. Posebej je bila izpostavljena tehnologija pridelave zelenjave in jagodičje v zaščitenih prostorih. Predstavili smo pozitivne in negativne  izkušnje pri  uvajanju  oroševalnih sistemov namakanja ter prednosti kapljičnega namakanja in tehnoloških rešitev z različnimi načini zastiranja tal.

[bookmark: _Toc186707597]Trajni nasadi
V spremenljivih vremenskih  razmerah predstavlja pridelava  dovolj velikih količin kvalitetnega grozdja in sadja vse večji izziv. Prilagajanje pridelave in pridelovalcev  vključuje ukrepe, s katerimi izboljšujemo odpornost in zmanjšujemo ranljivost pridelave. Izpostavljamo nekatere najpomembnejše:
1. Izbira lege in ustrezna  priprava tal, ki  prilagojena rastišču  ter izbira tistih vrst, sort grozdja in sadja, ki ustrezajo izbrani legi,  so bistvene postavke, ki na začetku odločajo o uspešnosti pridelave. Prednostno izbiramo sorte, ki so odpornejše oziroma tolerantne na veliko bolezni oziroma so za škodljivce manj zanimive in podlage, ki so bolj odporne na sušne razmere.

2. Trajnostna obdelava tal pred  in po sajenju nasada in vinograda, ki vključuje  čim večjo pestrost rastlin, igra ključno vlogo pri ohranjanju in izboljševanju rodovitnosti tal. Raznolike rastline prispevajo k boljšemu zdravju tal, povečujejo biotsko raznovrstnost in pomagajo pri trajnostnem upravljanju nasadov in vinogradov. Raznoliki koreninski sistemi različnih rastlin (plitki, srednje globoki in globoki) ustvarjajo kanale v tleh, kar izboljšuje njihovo strukturo, zračnost  in zmožnost zadrževanja vode. Trajna ozelenitev ščiti tla pred zbijanjem in zmanjšuje erozijo. K dvigu organske snovi doprinese izmenično mulčenje in valjanje ozelenelega medvrstnega pasu. Dobra mikrobiološka  aktivnost izboljšuje dostopnost hranil za sadne rastline in vinsko trto. 
3. Vsakoletne suše, sončna pripeka in pogoste spomladanske pozebe terjajo prilagoditve. Protitočni sistemi, tuneli z senčilnimi mrežami in protidežne zaščite  postajajo standard v trajnih nasadih. Varovanje pridelka pred pozebo z oroševalnimi sistemi je mogoče v bližini obilnih in stabilnih vodnih virov. Tehnološki ukrepi kot je uporaba sredstev za dvig odpornosti, uporaba različnih grelnih naprav, sveč in vetrnic tudi doprinesejo k zmanjšanju škode zaradi pozebe. V kolikor se bodo ekstremne suše in vročine nadaljevale, je pričakovati pri uporabi vode veliko tekmovalnost različnih uporabnikov, kmetijstvo je le eden izmed mnogih, zato je aktivnejša implementacija namakanja v prostor nujna. Pri tem pa je potrebno vedeti, da le strokovno utemeljeno namakanje pripomore oziroma omogoča  bolj učinkovito pridelavo.

4. Zaradi bistveno toplejšega vremena v januarju in februarju,   trajne rastline  zacvetijo  bolj zgodaj.  Ob temperaturah med 9°C in 14°C medonosne čebele  izletajo  le občasno. Zato je sadjarstvo čedalje bolj odvisno od divjih opraševalcev, ki   zapuščajo svoja gnezdišča  tudi ob slabših vremenskih pogojih. Za zanesljivo opraševanje je ključna pestrost opraševalcev, čemur pripomoremo z pestrimi cvetočimi pasovi preko celega leta, mejicami in gnezdilnicami za divje opraševalce, kar nudi dobre pogoje tudi za življenje koristnih organizmov.

5. Vsa tehnološka opravila v vinogradu in sadovnjaku prilagajamo  spremenjenim vremenskim razmeram, tako iz stališča termina in načina obrezovanja. 

6. Na izboljšanje odpornosti trajnih nasadov   na vremenske ekstreme lahko pozitivno vplivamo le s  kombinacijo različnih tehnoloških ukrepov, veščin, vedenj, vključevanjem novih znanj ter medsebojnim sodelovanjem. 


[bookmark: _Toc186707598]Živinoreja
Podnebne spremembe povzročajo naraščanje temperatur, spremembe padavinskih vzorcev in pogostejše ekstremne vremenske pojave kar vpliva na kmetijstvo in s tem na živinorejo. Prispevek kmetijstva k emisijam toplogrednih plinov (TGP) v Sloveniji je približno 10 %, od tega živinoreja prispeva 7,9 %. Največji delež emisij v živinoreji izhaja iz prireje mleka. Največji vir toplogrednih plinov v govedoreji predstavlja metan, didušikov oksid in ogljikov dioksid. Po trenutno veljavni metodologiji spada metan med dolgo obstojne toplogredne pline. Ena izmed pomembnejših ugotovitev v zadnjem obdobju je, da ocena potenciala globalnega segrevanja ne upošteva obstojnosti posameznih toplogrednih plinov v atmosferi (Cain in sod., 2019). Metan se v atmosferi povprečno zadrži 9,1 ± 0,9 let, didušikov oksid 131 ± 10 let (Prather in sod., 2012), ogljikov dioksid obstoji v atmosferi tudi 1000 let ( Joos in sod., 2013). Po tem izračunu spada metan med kratko-obstojne toplogredne pline medtem, ko sta didušikov oksid in ogljikov dioksid dolgo-obstojna toplogredna plina in se v atmosferi kopičita. 
Govedoreja prispeva k povečevanju izpustov toplogrednih plinov na dva poglavitna načina:

 – posredno z izsekavanjem gozdov za spremembo rabe v pašnike ter njive, ki so namenjeni pridelavi krme; 

- neposredno, z izpusti metana pri prebavi. V želodcih prežvekovalcev med prebavljanjem krme s pomočjo mikroorganizmov nastaja metan, ki ga nato živali “izrigajo” v ozračje.


Glavni viri emisij:
1. Metan (CH₄): Nastaja pri prebavi prežvekovalcev in fermentaciji gnoja. Na količino vplivajo prehrana živali, kakovost krme in tehnologija reje.
2. Didušikov oksid (N₂O): Povezan z anaerobno fermentacijo in gnojenjem.
3. Ogljikov dioksid (CO₂): Pojavlja se pri uporabi fosilnih goriv, spremembi rabe zemljišč in krčenju gozdov za pašnike.
Izzivi za zmanjševanje emisij toplogrednih plinov:
· Izboljšanje prehrane živali: Pridelava kakovostne voluminozne krme. Priprava uravnoteženih obrokov na podlagi kemijskih analiz krme, uporaba specialnih krmnih dodatkov (npr. 3-NOP), ki dokazano zmanjšujejo izpuste metana. Rejci krav molznic se lahko vključijo v shemo SOPO - INP 8.04 Shema dodatki za zmanjšanje emisij amonijaka (INHIBIT) in TGP (KRMDOD): Dodatki za zmanjšanje emisij toplogrednih plinov. Z dodajanjem 3-NOP v krmne obroke krav molznic prispevajo k manjšim emisijam metana. 
· Dodatki za zorenje gnojevke: V smernicah za zmanjšanje izpustov amonijaka (UNECE, 2015) se priporoča le dodatki, ki zakisajo gnojevko. Za zakisanje se najpogosteje uporablja žveplovo kislino.
· Povečanje učinkovitosti reje: Z izbiro genetsko odpornejših živali, izboljšanjem okolja za preprečevanje vročinskega stresa in genomsko selekcijo.
· Uvajanje trajnostnih praks: Pokrovni posevki, kolobarjenje paše in uporaba obnovljivih virov energije.
· Prilagoditve pri gradnji hlevov: Uporaba svetlih materialov strešne kritine, izolacija streh, naravna ventilacije in namestitev ventilatorjev za uravnavanje temperature in vlažnosti, protiveterne mreže,…
Skladiščenje in ravnanje z živinskimi gnojili:
· Pokritje gnojnih jam ali uporabo zakisanih dodatkov za zmanjšanje emisij amonijaka.
· Redno čiščenje hlevov za omejevanje stika urina in blata, kar zmanjšuje izpuste amonijaka.
Prilagoditve živinoreje na podnebne spremembe:
· Krepitev odpornosti živali na vročinski stres (gen HSP70).
· Zmanjšanje potreb po nadomestnih živalih z boljšo genetsko selekcijo in učinkovitejšim razmnoževanjem.
· Prilagoditev zasnove hlevov za zmanjšanje toplotnega stresa pri živalih.
· Optimizacija krmnih obrokov na višjo prirejo (mleka in mesa). Intervencija KOPOP_PS, namenjena rejcem govedi, drobnice in prašičev, spodbuja zmanjševanje emisij toplogrednih plinov (TGP) prek izboljšanja kakovosti krme in načrtovanja prehrane z izračunanimi krmnimi obroki. Rejci, ki se odločijo za vključitev v operacije (govedo, drobnica, prašiči), imajo preko tega pokrite stroške analiz krme, kar vključuje redno vzorčenje krme in kemijske analize krme. Na podlagi teh rezultatov se optimizira krmni obrok, kar prispeva k večji produktivnosti in zmanjševanju okoljskih obremenitev. V sklopu intervencije KOPOP_PS se spremlja še napredek na kmetiji, kar omogoča trajnostno izboljšanje prakse 
Celostni pristopi, ki vključujejo izboljšanje rejskih praks, učinkovitejšo rabo virov in inovativne tehnike, lahko bistveno zmanjšajo vpliv živinoreje na okolje ter povečajo odpornost kmetijstva na podnebne spremembe.

